Jinsab Malta għal darb’oħra l-eks-Chairman tal-Kunsill Tranżitorju Libjan Mustafa Abdul Jalil li mexxa l-Libja waqt ir-rivoluzzjoni kontra r-reġim ta’ Muammar Gaddafi kważi tliet snin ilu. Abdul Jalil kien il-mistieden speċjali waqt it-tnedija ta’ ktieb dwar l-esperjenzi u l-memorji tal-eks Prim Ministru Lawrence Gonzi fil-kriżi tal-Libja. L-eks-mexxej Libjan il-bieraħ iltaqa’ kemm mal-Prim Ministru Joseph Muscat f’Kastilja kif ukoll mal-Kap tal-Oppożizzjoni Simon Busuttil fid-Dar Ċentrali tal-Partit Nazzjonalista. Jalil qal fiż-żewġ laqgħat li l-Libja tibqa’ rikonoxxenti għal dak li għamlet Malta waqt it-taqlib f’pajjiżu. F’Kastilja qal li l-inkwiet f’x’inħawi tal-Libja bħalissa għadu għaddej. Madanakollu, esprima ruħu fiduċjuż għall-ġejjieni ta’ pajjiżu. Esprima kummenti fiduċjużi wkoll rigward il-koperazzjoni bejn Malta u l-Libja, li żied jgħid għandha tkompli tikber biex toħloq opportunitajiet ġodda għaż-żewġ naħat. Il-Prim Ministru Joseph Muscat tenna l-impenn ta’ Malta li tibqa’ qrib tal-Libja u tgħinha fit-tranżizzjoni għad-demokrazija. Qal li fl-aħħar xhur ta’ Gvern ġdid, Malta u l-Libja diġa’ iffirmaw ftehim fuq diversi setturi bħall-enerġija u l-edukazzjoni. Dr Muscat qal li iktar ftehim mistenni fiż-żmien li ġej. Fil-laqgħa mal-Kap tal-Oppożizzjoni, Dr. Jalil semma uħud mill-ħidmiet delikati u diffiċli meta Malta għenet lil-Libja waqt il-gwerra kontra Gaddafi. Semma mhux biss meta Malta laqgħet żewġ bdoti li ħarbu mil-Libja iżda anke meta s-servizz sigriet Malti għen biex ma jinħatafx aircraft carrier. Dr Busuttil qal li l-Partit Nazzjonalista se jibqa’ vicin tal-poplu Libjan anke mill-Oppożizzjoni.